Da Frans Ritter i aftes kørte til arbejde gennem Lille Vildmose, var alt, som det plejer. Men da han kørte hjem igen i morges med retning mod hjemmet i Dokkedal, var noget helt galt. - Jeg så det første skilt ligge i starten af Ny Høstermarksvej, og så så jeg et par stykker mere i området, der var skåret over på samme måde. Det ser ud som om, der har været en vinkelsliber på spil, fortæller Frans Ritter, der kommer gennem mosen dagligt til og fra arbejde. Derfor kan han sige med sikkerhed, at det er sket mellem 23 i aftes og 07.30 i morges. - Hvem kører rundt midt om natten og skærer skilte over med en vinkelsliber? Det må være en eller flere klaphatte - det er utroligt, at man kan få sig til det, siger han om de overskårne skilte. 'Fældningen' af skiltene har vakt opsigt på Facebook, hvor folk undrer sig gevaldigt over, hvorfor en eller flere har følt sig nødsaget til at skære skiltene over. Hos Nordjyllands Politi var man ikke bekendt med sagen, før TV2 Nord snakkede med vagthavende. Man vil nu undersøge sagen nærmere, lyder det fra vagtchefen hos Nordjyllands Politi.

Opsummering:
I nattens mulm og mørke er en gerningsmand gået amok med en vinkelsliber i Lille Vildmose. Ofrene var en række fartskilte.